b'\n_START_ARTICLE_\nPaavo Castr\xc3\xa9n\n_START_PARAGRAPH_\nPaavo Sakari Castr\xc3\xa9n (s. 3. huhtikuuta 1938 Pielavesi) on klassillisen filologian emeritusprofessori Helsingin yliopistossa. H\xc3\xa4n on Suomen johtavia Pompeji-tutkijoita._NEWLINE_Castr\xc3\xa9nin tieteellinen tutkimus on k\xc3\xa4sitellyt erityisesti latinalaista epigrafiikkaa, Rooman ja Pompejin sosiaalihistoriaa ja Kreikan ja Rooman my\xc3\xb6h\xc3\xa4isantiikkia. H\xc3\xa4n on julkaissut my\xc3\xb6s suurelle yleis\xc3\xb6lle suunnattua tietokirjallisuutta. Teoksestaan Pompejilaisia kohtaloita (Otava) h\xc3\xa4n sai vuoden 2007 Lauri J\xc3\xa4ntin tietokirjapalkinnon. Suomen tietokirjailijat ry palkitsi h\xc3\xa4net Tietokirjailijapalkinnolla vuonna 2011. Castr\xc3\xa9n on yliopisto-opetuksen lis\xc3\xa4ksi luennoinut usein erilaisissa yleis\xc3\xb6tilaisuuksissa._NEWLINE_H\xc3\xa4n valmistui filosofian tohtoriksi vuonna 1975. H\xc3\xa4n oli Suomen Ateenan-instituutin ensimm\xc3\xa4inen johtaja 1984\xe2\x80\x931988. Paavo Castr\xc3\xa9n nimitettiin professoriksi 1. elokuuta 1998.'